### NN 26/2026 (13.3.2026.), Pravilnik o sadržaju izvještaja o učincima upravljanja nekretninama u vlasništvu Republike Hrvatske

Ministarstvo prostornoga uređenja, graditeljstva i državne imovine

297

Na temelju članka 50. stavka 2. Zakona o upravljanju nekretninama i pokretninama u vlasništvu Republike Hrvatske (»Narodne novine«, broj 155/23.), ministar prostornoga uređenja, graditeljstva i državne imovine donosi

PRAVILNIK

O SADRŽAJU IZVJEŠTAJA O UČINCIMA UPRAVLJANJA NEKRETNINAMA U VLASNIŠTVU REPUBLIKE HRVATSKE

I. OPĆE ODREDBE

Članak 1.

(1) Ovim pravilnikom propisuje se oblik i sadržaj izvještaja o učincima upravljanja nekretninama u vlasništvu Republike Hrvatske, razdoblja za koja se izvještaji sastavljaju, obveznici izrade izvještaja i rokovi njihova podnošenja.

(2) Ovim Pravilnikom se propisuje i obvezni sadržaj tabličnog dijela Izvještaja sukladno tablicama koje su sastavni dio ovoga Pravilnika.

Članak 2.

Županije, gradovi sjedišta županija, veliki gradovi, društvo Državne nekretnine d.o.o. te javne ustanove za upravljanje nacionalnim parkom ili parkom prirode kojima su sukladno odredbama Zakona o upravljanju nekretninama i pokretninama u vlasništvu Republike Hrvatske (»Narodne novine«, broj 155/23.) povjereni poslovi upravljanja nekretninama u vlasništvu Republike Hrvatske (u daljnjem tekstu: nadležna tijela) dužni su izvještavati Ministarstvo prostornoga uređenja, graditeljstva i državne imovine (u daljnjem tekstu: Ministarstvo) o učincima upravljanja nekretninama koje su im povjerene na upravljanje.

Članak 3.

(1) Nadležna tijela dužna su Izvještaj o učincima upravljanja nekretninama (dalje u tekstu: Izvještaj) sastaviti za kalendarsku godinu i dostaviti Ministarstvu najkasnije do 31. ožujka tekuće godine za prethodnu godinu.

(2) Iznimno od odredbe stavka 1. ovoga članka, nadležna tijela dužna su po potrebi i češće, a na zahtjev Ministarstva, sastaviti i dostaviti Izvještaj.

(3) Osnovna svrha izvještaja jest dati informacije o postignutim rezultatima u raspolaganju nekretninama povjerenima na upravljanje nadležnim tijelima kao i aktivnostima vezanim uz upravljanje i raspolaganje nekretninama u vlasništvu Republike Hrvatske.

(4) Nadležna tijela Izvještaj i dokumentaciju iz članaka 5. i 6. ovoga Pravilnika dostavljaju Ministarstvu putem elektroničke pošte na adresu: ugovori-izvjestavanje@mpgi.hr.

II. SADRŽAJ IZVJEŠTAJA

Članak 4.

(1) Izvještaj se sastoji od tabličnog dijela, a prema tablicama koje se nalaze u prilogu ovog Pravilnika i njegov su sastavni dio.

(2) Tablični dio Izvješća sadrži podatke o:

1) Sklopljenim pravnim poslovima raspolaganja nekretninama (tablica Prilog 1.):

– pojedinačni i zbirni pregled sklopljenih ugovora s naknadom po načinu raspolaganja, broju sklopljenih ugovora i vrijednosti ugovora u izvještajnom razdoblju

– pojedinačni i zbirni pregled sklopljenih ugovora bez naknade po načinu raspolaganja, broju sklopljenih ugovora i procijenjenoj vrijednosti nekretnina u izvještajnom razdoblju

2) Evidenciji objavljenih javnih natječaja i izvršenim ulaganjima (tablica Prilog 2.):

– evidencija objavljenih javnih natječaja s podacima o broju oglašenih nekretnina te broju i vrijednosti ugovora sklopljenih putem javnog natječaja

– evidencija sklopljenih ugovora s naknadom bez provedbe javnog natječaja

– evidencija sklopljenih ugovora bez naknade

– evidencija izvršenih investicijskih ulaganja u nekretnine u vlasništvu Republike Hrvatske,

– utrošena sredstva za tekuće održavanje nekretnina

– broj izvršenih procjena nekretnina.

III. DOSTAVA SKLOPLJENIH UGOVORA O RASPOLAGANJU I OBJAVLJENIH JAVNIH POZIVA ZA KUPNJU NEKRETNINA

Članak 5.

(1) Nadležna tijela dužna su odmah po sklapanju pravnog posla raspolaganja nekretninama dostaviti Ministarstvu primjerak sklopljenog ugovora putem elektroničke pošte, a u slučaju sklapanja pravnog posla kojim se otuđuje nekretnina uz ugovor su dužna dostaviti i mišljenje nadležnog državnog odvjetništva o pravnoj valjanosti toga pravnog posla.

(2) U slučajevima otuđenja nekretnine temeljem sklopljenog ugovora o kupoprodaji ili sporazuma o razvrgnuću suvlasničke zajednice nadležna tijela dužna su Ministarstvu naknadno, po ispunjenju ugovornih uvjeta, dostaviti i tabularnu ispravu radi usklađivanja podataka u poslovnim knjigama Ministarstva i unosa podataka u Internom registru nekretnina.

(3) U slučaju raskida sklopljenog pravnog posla raspolaganja nekretninama, nadležno tijelo dužno je u roku 15 dana od dana raskida obavijestiti Ministarstvo putem elektroničke pošte o raskidu ugovora uz dostavu sporazuma ili drugog odgovarajućeg dokumenta o raskidu ugovora.

(4) U slučaju sklapanja dodatka ugovoru nadležno tijelo dužno je u roku 15 dana od dana sklapanja dodatka ugovoru obavijestiti Ministarstvo dostavom sklopljenog dodatka ugovoru putem elektroničke pošte.

IV. DOSTAVA DOKUMENTACIJE O OBJAVLJENIM JAVNIM POZIVIMA ZA RASPOLAGANJE NEKRETNINAMA

Članak 6.

(1) Nadležna tijela dužna su odmah po objavi javnog poziva za provedbu javnog natječaja za raspolaganje nekretninama dostaviti tekst javnog poziva Ministarstvu putem elektroničke pošte ili kao link na stranice nadležnog tijela, a isti će biti objavljen i na mrežnim stranicama Ministarstva.

(2) Po objavi rezultata natječaja, nadležna tijela dužna su Odluku o odabiru najpovoljnijeg ponuditelja ili Odluku o poništenju natječaja dostaviti Ministarstvu putem elektroničke pošte u svrhu objave rezultata na mrežnim stranicama Ministarstva.

V. PRIJELAZNE I ZAVRŠNE ODREDBE

Članak 7.

Prvi izvještaji na obrascima iz ovoga Pravilnika predavat će se za prvo izvještajno razdoblje od 1. siječnja do 31. prosinca 2025. godine.

Članak 8.

Ovaj Pravilnik stupa na snagu prvoga dana od dana objave u »Narodnim novinama«.

Klasa: 940-01/25-03/691
 Urbroj: 531-15-3-3-26-3
 Zagreb, 14. siječnja 2026.

Potpredsjednik Vlade
 i ministar
 Branko Bačić, v. r.

PRILOG 1.

|  |  |  |  |
| --- | --- | --- | --- |
| IZVJEŠĆE ZA IZVJEŠTAJNO RAZDOBLJE – PRILOG 1. | | | |
|  |  |  |  |
| NADLEŽNO TIJELO: | PREGLED SKLOPLJENIH UGOVORA – IZVJEŠTAJNO RAZDOBLJE | | |
|  | UGOVORI S NAKNADOM | BROJ UGOVORA | VRIJEDNOST UGOVORA |
| DATUM: | Kupoprodajni ugovori – nekretnine | 0 | 0,00 |
|  | Kupoprodajni ugovori – višak iskopa | 0 | 0,00 |
|  | Sporazumi o razvrgnuću suvlasničke zajednice | 0 | 0,00 |
|  | Ugovori o zakupu poslovnog prostora\* | 0 | 0,00 |
|  | Ugovori o zakupu građevinskog zemljišta\* | 0 | 0,00 |
|  | Ugovori o najmu stanova\* | 0 | 0,00 |
|  | Ugovori o osnivanju prava služnosti\* | 0 | 0,00 |
|  | Ugovori o osnivanju prava građenja\* | 0 | 0,00 |
|  | UKUPNO | 0 | 0,00 |
|  | \* ukupna vrijednost ugovora / naknade (godišnji iznos) | | |
|  | UGOVORI BEZ NAKNADE | BROJ UGOVORA | PROCIJENJENA VRIJEDNOST\* |
|  | Ugovori o darovanju | 0 | 0,00 |
|  | Ugovori o prijenosu prava vlasništva nekretnina | 0 | 0,00 |
|  | Ugovori o osnivanju prava služnosti | 0 | 0,00 |
|  | Ugovori o osnivanju prava građenja | 0 | 0,00 |
|  | Ugovori o davanju na raspolaganje viška iskopa | 0 | 0,00 |
|  | UKUPNO | 0 | 0,00 |
|  | SVEUKUPNO | 0 | 0,00 |
|  | \* procijenjena vrijednost darovane nekretnine / viška iskopa / procijenjena vrijednost naknade za osnovano pravo služnosti / naknade za osnovano pravo građenja | | |

PRILOG 2.

|  |  |  |
| --- | --- | --- |
| IZVJEŠĆE ZA IZVJEŠTAJNO RAZDOBLJE – PRILOG 2. | | |
|  |  |  |
| NADLEŽNO TIJELO: | EVIDENCIJA OBJAVLJENIH JAVNIH NATJEČAJA | |
|  | PREGLED OBJAVLJENIH JAVNIH NATJEČAJA | BROJ /  VRIJEDNOST |
| DATUM: | Broj objavljenih javnih natječaja | 0 |
|  | Broj oglašenih nekretnina | 0 |
|  | Broj sklopljenih ugovora putem javnog natječaja | 0 |
|  | Vrijednost sklopljenih ugovora putem javnog natječaja | 0,00 |
|  |  | |
|  | EVIDENCIJA IZVRŠENIH ULAGANJA U NEKRETNINE U VLASNIŠTVU RH | |
|  | PREGLED IZVRŠENIH ULAGANJA | BROJ /  VRIJEDNOST |
|  | Broj nekretnina u koje je izvršeno ulaganje | 0 |
|  | Vrijednost ulaganja | 0,00 |
|  | Broj izvršenih procjena | 0 |
|  | Procijenjena vrijednost – darovanja | 0,00 |
|  | Procijenjena vrijednost ostalih vrsta raspolaganja s naknadom | 0,00 |